Liikenne- ja viestintäministeriö

kirjaamo@lvm.fi

LVM:n viite LVM/1570/13/2017

Ylen lausunto - LVM:n luonnos valtioneuvoston periaatepäätökseksi mediapoliittisesta ohjelmasta

Yleisradio esittää lausuntonaan mediapoliittisen ohjelman luonnoksesta seuraavaa:

Yleisradion rooli mediapoliittisessa ohjelmassa

Yleisradio esiintyy mediapoliittisessa ohjelmassa kahdessa kohdassa:

Johdanto (sivun 1 alalaita):

*“Yleisradion tehtäviä, rahoitusta ja valvontaa koskevat linjaukset valmistellaan parlamentaarisesti. Tässä ohjelmassa ei puututa edellä mainittuihin asioihin. Ohjelman ja julkisen palvelun tehtävän puitteissa voidaan kuitenkaan rohkaista yhteistyötä Yleisradion ja kaupallisten toimijoiden välillä.”*

Toimenpideluettelo, mediasisältöjen saavutettavuus (sivu 6 keskellä):

*“19) Kannustetaan Yleisradiota [puheentunnistus]teknologioiden kehittämisessä siten, että kaikki toimijat voivat hyödyntää niitä. Selvitetään Yleisradion ja kaupallisten toimijoiden yhteistyöhön liittyvät valtiontukia koskevat reunaehdot komissiolta. (LVM, Yle, alan toimijat)”*

**Yleisradio tukee molempia kirjauksia.** Yleisradio tekee monipuolista yhteistyötä kaupallisen median kanssa ja pyrkii edelleen kehittämään yhteistyömuotoja. Esimerkiksi puheentunnistusteknologoiden kehittämistä Yle on valmis jatkamaan yhteistyössä kaupallisten mediayritysten kanssa.

Täsmennysehdotus sähköisen median jakelutapojen kehittämiseen

Toimenpideluettelossa ehdotetaan sähköisen median jakelutapojen kehittämisestä seuraavaa (sivun 4 alareuna):

*“11) Edistetään nopean laajakaistan saatavuutta digitaalisen infrastruktuurin strategian mukaisesti. Kokeillaan uusia sähköisen median jakelutapoja, muun muassa 5G-lähettämistä. (LVM, alan toimijat)”*

Koska luonnoksessa käytetty ilmaisu *“5G-lähettämistä”* on tuossa muodossa vaikeasti ymmärrettävissä, **Yle ehdottaa, että ilmaisua tarkennetaan muotoon *“5G Broadcast -lähettämistä”*.** 5G Broadcast (eMBMS) vaikuttaa 3GPP:n teknologiastandardoinnin pohjalta lupaavalta menetelmältä tv- ja radiokanavien sekä muiden live-video- ja audiopalvelujen tarjoamiseksi hyvällä laadulla rajoittamattomalle samanaikaiselle katsoja- ja kuuntelijamäärälle.

Yleisradio Oy

Gunilla Ohls
Johtaja, HR, viestintä ja strategia